ΓΡΑΠΤΗ ΕΡΩΤΗΣΗ E-1012/96 υποβολή: Cristiana Muscardini (NI) και Amedeo Amadeo (NI) προς την Επιτροπή (26 Απριλίου 1996)

Θέμα: Σπογγώδης εγκεφαλοπάθεια των βοοειδών

Δεδομένου ότι τα κρούσματα ΣΕΒ (σπογγώδους εγκεφαλοπάθειας των βοοειδών) στο ηνωμένο Βασίλειο ήσαν γνωστά από ετών, και ότι, με την πάροδο του χρόνου, αντί να μειούνται εμφανίζουν σημαντική αύξηση, όπως παραδέχονται και οι βρετανικές αρχές,

δεδομένου ότι, μέχρι στιγμής, οι βρετανικές αρχές έχουν αποφασίσει τη σφαγή μόνο εκείνων των ζώων που παρουσιάζουν εμφανή κλινικά συμπτώματα προσβολής από την ασθένεια αυτή και όχι όλων των ζώων που έχουν έλθει σε επαφή με τις εστιές μολύνσεως, και ότι η υπηρεσία κτηνιατρικής αστυνόμευσης δεν ενήργησε στην περίπτωση αυτή με την αυστηρότητα και την αποφασιστικότητα που απαιτούσαν οι περιστάσεις,

δεδομένου ότι σε άλλα κράτη μέλη, σε περιπτώσεις άλλων μολυσματικών ασθενειών, ακόμη και εάν αυτές δεν προσέβαλλαν το ζωϊκό κεφάλαιο, ελήφθησαν έγκαιρα, δραστικά και αποφασιστικά μέτρα για την εξάλειψη της ασθένειας, πρέπει να καταγγελθεί το γεγονός ότι οι κτηνιατρικές υπηρεσίες του Ηνωμένου Βασιλείου δεν εφήρμοσαν, ως θα ώφειλαν, μέτρα αστυνόμευσης ανάλογα με τη σοβαρότητα της καταστάσεως, ίσως διότι οι υπηρεσίες αυτές υπάγονται στο Υπουργείο Γεωργίας και όχι στο Υπουργείο Υγείας,

καλείται η Επιτροπή να μελετήσει με προσοχή και περίσκεψη τη χορήγηση των χρηματοδοτικών ενισχύσεων της ΕΕ, τόσο εκείνων που έχουν καθαρά υγειονομικό χαρακτήρα (κτηνιατρικές δαπάνες) όσο και εκείνων που αντιπροσωπεύουν παρεμβάσεις στην αγορά (πιστώσεις ΕΓΤΠΑ) 7 οι ενισχύσεις αυτές θα μπορούσαν να προλάβουν ή εν πάσει περιπτώσει να διορθώσουν ανεπάρκειες και αδυναμίες σε ό,τι αφορά την εφαρμογή των προβλεπομένων και αναγκαίων μέτρων κτηνιατρικής αστυνόμευσης, και επομένως η χρηματοδοτική παρέμβαση της ΕΕ, όταν αποφασισθεί, πρέπει να συνοδεύεται από την επιβολή αμέσων, αυστηρών κασι συστηματικών ελέγχων προκειμένου να εξασφαλισθεί ότι τα χορηγούμνα ποσά θα διατεθούν για το σκοπό για τον οποίο προορίζονται και να αποφευχθούν ενδεχόμενες απάτες, υγειονομικής ή επιχειρηματικής φύσεως, στις οποίες θα μπορούσαν να δώσουν λαβή τέτοιας μεγάλης κλίμακας παρεμβάσεις - κατ'αναλογίαν με τα μέτρα τα οποία επεβλήθησαν σε άλλα κράτη μέλη, συμπεριλαμβανομένης της Ιταλίας, σε ανάλογες περιστάσεις.

Καλείται επίσης η Επιτροπή να ενεργήσει ώστε, σε αυτήν τουλάχιστον την περίοδο σοβαρής κρίσεως, οι κτηνιατρικές υπηρεσίες να υπαχθούν στον έλεγχο του Υπουργείου Υγείας και όχι του Υπουργείου Γεωργίας.

Απάντηση του κ. Fischler εξ ονόματος της Επιτροπής (11 Ιουλίου 1996)

Η σημασία των επιπτώσεων της σπογγώδους εγκεφαλοπάθειας των βοοειδών (ΣΕΒ) στο Ηνωμένο Βασίλειο, μειώνεται ταχύρυθμα σε σχέση με την εποχή του αποκορυφώματος της σχετικής κρίσης στις αρχές του 1993. Το 1995, τα κρούσματα ήταν κατά 40% λιγότερα από ό,τι το 1994, και η φθίνουσα αυτή τάση εξακολουθεί να παρατηρείται.

Η κυβέρνηση του Ηνωμένου Βασιλείου έχει εφαρμόσει πολιτική σφαγής και καταστροφής των ζώων τα οποία έχουν πληγεί, ή για τα οποία υπάρχουν υπόνοιες ότι έχουν πληγεί, από την ΣΕΒ, ούτως ώστε οι ιστοί τους να μην εισέρχονται στις αλυσίδες παραγωγής τροφίμων και ζωοτροφών.

Η Επιτροπή πρόκειται να λάβει όλα τα αναγκαία μέτρα για να ελέγχεται ότι κάθε κοινοτική χρηματοδοτική ενίσχυση για το πρόβλημα της ΣΕΒ αποτελεί αντικείμενο ορθής διαχείρισης σύμφωνα με τους ισχύοντες κανόνες.

Η οργάνωση των πολιτικών υπηρεσιών των κρατών μελών δεν αποτελεί θέμα στο οποίο η Επιτροπή θα είχε τη δυνατότητα, ή τη βούληση, να παρέμβει.